**GUVERNUL REP UBLICII M OLDOVA**

**H O T Ă R Â RE nr.**

**din 2024**

**Chișinău**

**privind modificarea Hotărîrii Guvernului**

**nr. 1144/2017 cu privire la crearea parcului pentru**

**tehnologia informaţiei „Moldova IT park”**

În temeiul art. 6 alin. (1) și art. 9 alin. (1) din Legea nr. 77/2016 cu privire la parcurile pentru tehnologia informației (Monitorul Oficial al Republicii Moldova, 2016, nr. 157-162, art. 318), cu modificările ulterioare, Guvernul HOTĂRĂȘTE:

**1.** Hotărârea Guvernului nr. 1144/2017 cu privire la crearea parcului pentru tehnologia informației „Moldova IT park” (Monitorul Oficial al Republicii Moldova, 2017, nr. 451-463, art. 1272), cu modificările ulterioare, se modifică după cum urmează:

**1)** la punctul 4 cifra „10” se substituie cu „20”;

**2)** la anexa nr. 1:

**a)** la punctul 8:

subpunctul 1) se exclude;

subpunctul 3) se expune în următoarea redacție:

„ 3) elaborează planul anual de activitate al Administraţiei parcului, proiectul bugetului anual al Administraţiei parcului, strategia de dezvoltare a parcului, care se aprobă de către adunarea rezidenților Parcului, după coordonare cu Consiliul Parcului”;

subpunctul 10) se substituie cu următorul text:

„10) perfectează și prezintă Ministerului Dezvoltării Economice și Digitalizării și Consiliului Parcului, rapoarte semestriale şi anuale privind activitatea parcului şi a rezidenţilor acestuia.”;

subpunctul 13) după cuvintele „stabilește” se completează cu cuvintele „ , după coordonare cu Consiliul Parcului, ”;

se completează cu subpunctul 20):

„20) elaborează sistemul de management al riscurilor aplicat în cadrul Administrației Parcului și îl coordonează cu Consiliul Parcului;”;

se completează cu subpunctul 21):

„21) asigură suportul consultativ telefonic și prin mesagerie electronică, conform programului de activitate al Administrației Parcului”.

**b)** la punctul 11, după cuvintele „Administrația convoacă Adunarea rezidenților Parcului” se completează cu cuvintele „ în termen de 2 luni de la încheierea fiecărui exercițiu financiar, precum și la necesitate,”.

**c)** la punctul 12, cuvintele „de către Guvern” se substituie prin cuvintele „prin Dispoziția Guvernului” .

**d)** se completează cu punctul 121 Cerințele specifice pentru candidatul la funcția de administrator al parcului:

1) deţine cetăţenia Republicii Moldova;

2) posedă limba română;

3) cunoaște limba engleză (nivel B2 minim);

4) are capacitate deplină de exerciţiu;

5) nu a împlinit vîrsta de 63 de ani;

6) are studii superioare absolvite cu diplomă de licenţă sau echivalentă în domeniul dreptului, economiei, managementului afacerii sau tehnologiei informației;

7) experiență managerială de cel puțin 5 ani;

8) în ultimii 5 ani, nu a fost destituit dintr-o funcție publică sau nu i-a încetat contractul individual de muncă pentru motive disciplinare;

9) nu are antecedente penale nestinse pentru infracţiuni săvîrşite cu intenţie.”

**e)** la punctul 14, cuvintele „intrării în vigoare a hotărîrii de Guvern” se substituie cu cuvintele „emiterii Dispoziției Guvernului ”.

**f)** se completează cu **Capitolul V. Consiliul Parcului**:

35. Consiliul Parcului este un organ colegial, instituit în scopul coordonării activității Parcului pentru o perioadă de 3 ani.

36. Componența nominală a membrilor Consiliului se stabilește prin ordin al Ministerului Dezvoltării Economice și Digitalizării. Consiliul este constituit din 4 reprezentanți: doi reprezentanți ai Ministerului Dezvoltării Economice și Digitalizării, un reprezentant al Ministerului Finanțelor, un reprezentant al Ministerului Muncii și Protecției Sociale și 5 reprezentanți delegați de adunarea generală a rezidenților Parcului – membri cu drept de vot, precum și din reprezentanți ai partenerilor de dezvoltare și ai sectorului asociativ – membri cu statut de observator.

Fiecăruia dintre membrii Consiliului i se desemnează un supleant. Supleanții fac parte din aceleași entități, ale căror reprezentanți sunt membrii titulari. În cazul în care entitatea, reprezentantul căreia a fost delegat de adunarea generală a rezidenților Parcului a pierdut statutul de rezident al Parcului, locul acestuia este preluat de către membru supleant ales de adunarea rezidenților.

Supleanții participă la ședințele Consiliului numai în situația în care membrii acestuia se află în imposibilitate obiectivă de participare, datorată unui caz de incompatibilitate sau caz fortuit/forță majoră (concediu anual, tratament, etc.).

37. Consiliul exercită următoarele atribuții:

1) coordonează Strategia de dezvoltare a Parcului;

2) coordonează Planul anual de activitate al Administrației Parcului;

3) examinează rapoartele semestriale și anuale privind activitatea Parcului și a rezidenților acestuia;

4) coordonează proiectul bugetului anual al Administrației Parcului, pînă la data de 31 ianuarie a anului în curs;

5) coordonează indicatorii supuși verificării anuale în condițiile art. 18 din Legea nr.77/2016;

6) coordonează sistemul de management al riscurilor aplicat în cadrul Administrației parcului.

38. Membrii Consiliului trebuie să corespundă următoarelor cerințe:

1) studii superioare;

2) experiență de minimum trei ani în domeniul juridic, economico-financiar, tehnologia informației;

3) cunoașterea limbii române.

39. Nu poate fi membru al Consiliului, sau dacă a fost aleasă este revocată din funcție, persoana care:

1) nu întrunește cerințele stabilite la punctul 38;

2) are antecedente penale nestinse pentru cazurile de condamnare pentru escrocherie, sustragere de bunuri din avutul proprietarului prin însușire, delapidare sau abuz de serviciu, înșelăciune sau abuz de încredere, fals, depoziție mincinoasă, dare sau luare de mită, precum şi pentru alte infracțiuni prevăzute de actele normative.

40. Împuternicirile Consiliului încetează:

1) la expirarea termenului pentru care a fost constituit, prevăzut la punctul 35;

2) la reducerea componenței Consiliului cu mai mult de jumătate.

41. Împuternicirile de membru al Consiliului încetează:

1) la cererea membrului;

2) la revocarea membrului de către entitatea care l-a delegat;

3) în caz de deces al membrului;

4) în cazurile prevăzute la punctul 39.

42. În situațiile prevăzute la punctul 40, membrul nou-delegat se numește pe perioada pentru care a fost constituit Consiliul, prevăzută la punctul 35.

43. Membrii Consiliului participă personal la ședințele acestuia și poartă răspundere personală pentru deciziile adoptate.

44. Funcția de președinte al Consiliului este exercitată de către unul dintre reprezentanții Ministerului Dezvoltării Economice și Digitalizării aprobat de Consiliu. Președintele Consiliului prezidează ședințele acestuia și exercită alte atribuții stabilite de prezentul Regulament. În cazul indisponibilității președintelui Consiliului de a convoca și de a prezida ședința, atribuțiile acestuia sunt exercitate de celălalt membru-reprezentant al Ministerului Dezvoltării Economice și Digitalizării.

45. Activitatea în calitate de membru și secretar al Consiliului nu se remunerează.

46. Membrii Consiliului:

1) au dreptul de acces la orice informație referitoare la activitatea Administrației Parcului, respectând principiul confidențialității și prevederile actelor normative privind protecția datelor cu caracter personal;

2) au obligația să participe la ședințele Consiliului și să contribuie la realizarea funcțiilor și atribuțiilor care le revin.

47. Consiliul se întrunește pe măsura necesității, dar nu mai rar decât o dată în semestru și se convoacă la inițiativa președintelui acestuia sau a cel puțin trei membri cu drept de vot.

48. Ședințele consiliului se desfășoară cu prezența fizică a membrilor consiliului sau online.

49. Fiecare membru cu drept de vot al Consiliului deține un singur vot. Şedinţele Consiliului sunt deliberative dacă la ele participă peste 50% din numărul total de membri ai Consiliului.  Hotărârile Consiliului se adoptă cu majoritatea simplă de voturi ale membrilor prezenți la ședință. În cazul în care unul sau mai mulți membri au declarat un conflict de interese, aceştia nu participă şi nu pot fi prezenţi la dezbaterea şi votarea chestiunilor în care au conflict de interese, iar cvorumul şi numărul de voturi necesar pentru aprobarea hotărârilor se stabileşte fără a lua în calcul membrii Consiliului care au declarat un conflict de interese. Dacă membrul Consiliului nu este de acord cu hotărârea adoptată, el are dreptul să prezinte opinia sa separată în scris și să solicite menționarea acestui fapt în procesul-verbal. Opinia separată se anexează la procesul-verbal al ședinței Consiliului.

50. Ședințele Consiliului sunt consemnate în procesul-verbal al ședinței, semnat de preşedintele şi secretarul şedinţei, care include în mod obligatoriu: subiectele examinate în cadrul ședinței, lista membrilor prezenți și absenți, a altor participanți la ședință, luările de cuvânt din cadrul ședinței, rezultatul votării fiecărui subiect din ordinea de zi și deciziile aprobate.

51. Funcția de secretar al Consiliului este exercitată de către reprezentantul Administrației Parcului.

**3)** la Anexa la Contract

punctul 7. se completează cu următoarele subpuncte: 7.2.23., 7.2.24., 7.2.25., 7.2.25:

|  |  |  |  |
| --- | --- | --- | --- |
| 7.2.23. | Activități de postproducție cinematografică, video şi de programe de televiziune (59.12), exclusiv pentru industria jocurilor de calculator, limitate la următoarele servicii:  – servicii de corectare și recondiționare digitală a culorilor (59.12.13);  – servicii de editare și proiectare a sunetului (59.12.17) | lei |  |
| 7.2.24. | Activități de realizare a înregistrărilor audio şi activități de editare muzicală (59.20), exclusiv pentru industria jocurilor de calculator, limitate la înregistrări originale de sunet (59.20.13) | lei |  |
| 7.2.25. | Activități ale centrelor de intermediere telefonică (call center) (82.20), inclusiv bazate pe tehnologie/canal de comunicare cu clientul (contact center), exclusiv spre export | lei |  |
| 7.2.26. | Alte servicii de furnizare a forței de muncă (78.30), exclusiv spre export | lei |  |

**2.** Prezenta Hotărîre intră în vigoare la o lună de la data publicării în Monitorul Oficial al Republicii Moldova, cu excepția prevederilor de la lit.f), care intră în vigoare de la 1 ianuarie 2025.

**Prim-ministru**  **DORIN RECEAN**

**Contrasemnează:**

**Viceprim-ministru,**

**ministrul dezvoltării economice și digitalizării Dumitru ALAIBA**